MLADI MOŠKI IN DESNI POLITIČNI PREMIK: JE V OZADJU TUDI STRAH PRED EMANCIPIRANO ŽENSKO?


Ali emancipacija postaja grožnja?

V Sloveniji se v zadnjih letih kaže pojav, ki ga ni več mogoče preprosto odpraviti z ugotovitvijo, da so mladi politično nezainteresirani. Del mladih se je politično prebudil, vendar se je pri tem zgodil pomemben premik: mladi moški se danes politično umeščajo bolj desno kot mlade ženske. Raziskava Tiborja Rutarja (2024) npr. kaže, da sta se leta 2018 oba spola v povprečju umeščala nekoliko levo od sredine političnega spektra, leta 2024 pa so se fantje pomaknili nekoliko desno od sredine, dekleta pa ostala približno na sredini. Slovenija pri tem ni osamljen primer. Novejša primerjalna evropska raziskava ugotavlja, da je Slovenija med državami z izrazitejšim političnim razkorakom med mladimi moškimi in ženskami.
Toda vprašanje je globlje od samega glasovanja ali samoopredeljevanja na lestvici levo–desno. Kaj se dogaja v predstavi dela mladih moških o tem, kaj pomeni biti moški? In še pomembneje: ali je mogoče politični premik nekaterih mladih moških razumeti tudi kot reakcijo na hitro spreminjanje položaja žensk?

Pri tem je treba biti previden. Desno usmerjen mlad moški ni avtomatično seksist, ni avtomatično zagovornik podrejanja žensk in zagotovo ni mogoče vsakega konservativca prikazati kot človeka, ki želi žensko vrniti »za štedilnik«. Takšna posplošitev bi bila raziskovalno napačna. Vendar pa bi bila prav tako napačna druga skrajnost – zanikanje dejstva, da so tradicionalne predstave o spolnih vlogah, moškosti, avtoriteti in družinski hierarhiji lahko pomemben del tega političnega premika.

Prav tukaj postane vprašanje neprijetno, vendar nujno: Ali se del mladih moških na desno obrača tudi zato, ker doživlja emancipacijo žensk kot izgubo lastnega privilegiranega položaja?

Ali je emancipirana ženska za nekatere moške postala simbol izgube?


Tu pridemo do najbolj občutljivega vprašanja. Če je moški odraščal v okolju, v katerem je bila moška identiteta povezana z avtoriteto, odločanjem, finančno preskrbo družine in pričakovanjem ženske poslušnosti, potem lahko družbena sprememba povzroči občutek izgube. Ženska, ki je izobražena, finančno samostojna, politično aktivna, zahteva enakovredno partnerstvo in ne sprejema več tradicionalne moške avtoritete, lahko v takšnem vrednostnem sistemu postane simbol spremembe, ki je posameznik ne doživlja kot osvoboditev, temveč kot ogrožanje lastne identitete. To še ne pomeni, da je vsak tak moški mizogin ali da želi žensko dejansko podrediti. Pomeni pa, da lahko politična ponudba, ki govori o »tradicionalni družini«, »pravih vrednotah«, »moški avtoriteti« ali odporu do »gender ideologije«, pri delu moških nagovori zelo konkretno potrebo, tj. potrebo po jasni in varni predstavi o tem, kaj pomeni biti moški.
Če je sodobni svet to predstavo zamajal, je lahko politična ideologija, ki ponuja enostaven odgovor – moški je moški, ženska je ženska, družina ima jasno hierarhijo, tradicionalne vloge so naravne – psihološko in kulturno privlačna.
To ni dokaz, da je to glavni vzrok slovenskega desnega političnega premika. Je pa resna raziskovalna hipoteza.

Je problem v ženskah ali v krizi moške identitete?

Morda je napačno vprašanje: »Zakaj se moški bojijo emancipiranih žensk?«
Natančnejše vprašanje bi bilo: »Zakaj nekateri mladi moški doživljajo spremembo tradicionalnih moških vlog kot izgubo, namesto kot možnost za drugačno obliko moškosti?«
Kajti tradicionalni model ima za moškega tudi svojo ceno: Moški naj bi bil močan, naj ne bi jokal, mora zaslužiti več, mora zaščititi družino, ne sme biti ranljiv, mora biti uspešen, mora imeti avtoriteto in mora obvladovati položaj. Takšen model moškosti ženskam lahko omejuje prostor, moškim pa omejuje svobodo.

Prav zato je lahko nevarno, če politični diskurz mladim moškim ponuja predvsem nostalgijo po svetu, v katerem so bile njihove vloge bolj jasne in njihova avtoriteta manj vprašljiva. Takšna politika jim lahko daje občutek, da je za njihove osebne težave odgovorna emancipacija žensk, feminizem, »woke« kultura ali spreminjanje spolnih norm.
Toda družbeni problemi mladih moških so pogosto precej bolj materialni: stanovanjska negotovost, prekarnost, občutek neuspeha, osamljenost, negotova prihodnost, težave pri vzpostavljanju partnerskih odnosov in občutek, da od njih družba še vedno pričakuje tradicionalno uspešnost.

Če moškemu družba hkrati sporoča: »Bodi uspešen, zasluži dovolj, bodi močan, imej partnerko, imej družino, ne pokaži šibkosti,« potem je razumljivo, da lahko neuspeh povzroči frustracijo.
Vprašanje pa je, kdo mu bo ponudil razlago tega neuspeha. Ena možnost je, da se družba spreminja in se moramo naučiti novih oblik moškosti. Druga pa je, da ti je nekdo ti je vzel tisto, kar ti pripada.


Kaj pa starši in stari starši?


Ta hipoteza o starših in starih starših je vredna raziskave, vendar je iz obstoječih slovenskih raziskav ne moremo preprosto razglasiti za dokazani vzrok. Vrednote se nedvomno prenašajo med generacijami. Otrok ne odrašča v političnem vakuumu. Posluša pogovore doma, opazuje odnose med očetom in materjo, vidi, kdo odloča, kdo kuha, kdo skrbi za otroke, kdo upravlja z denarjem in kdo se komu prilagaja. Tako se politična kultura začne oblikovati mnogo prej, preden mlad človek sploh prvič stopi na volitve.

Če fant odrašča v okolju, kjer je oče razumljen kot avtoriteta, mati kot skrbnica družine, ženska kariera pa kot nekaj drugotnega, je zelo verjetno, da bo takšno ureditev razumel kot »normalno«. Ne zato, ker bi bil rojen konservativen, temveč zato, ker se družbene vloge učimo.
Vendar bi bilo napačno avtomatično kriviti starše ali stare starše. Mlad človek danes ni oblikovan samo doma. Velik del njegovega socialnega sveta predstavljajo šola, vrstniki, splet, YouTube, TikTok, Instagram, podcasti, spletne skupnosti in različni vplivneži. Prav slednje postaja vse pomembnejše.

